Saturday, 19 September 2020 07:02
Vlugtende verdagtes is op 1 September vasgetrap ná 'n wilde jaagtog deur Garsfontein. Die jaagtog het tot 'n einde gekom weens 'n ongeluk op die hoek van Hans Strijdomrylaan (Solomon Mahlangu) en Atterburyweg.
'n Inwoner van Delfirylaan in Garsfontein het vir Bull Security laat weet van 'n inbraak. Reaksie-offisiere het die verdagte voertuig, 'n swart Toyota Corolla, van die pad afgetrek, maar toe die offisiere nader stap, het die voertuig weggejaag.
Die reaksie-voertuig is agterna en die Toyota het oor 'n rooi verkeerslig gery, wat 'n botsing met twee ander voertuie tot gevolg gehad het.
Volgens Casper Visser van Volunteer Emergency Medical Response Unit (Vemru) het die ander motoriste ligte beserings opgedoen, is op die toneel behandel en hospitaal toe geneem vir observasie.
Die drie verdagtes is nie beseer nie. Hulle is deur die Garsfonteinse Polisie in hegtenis geneem en aangekla van inbraak, die besit van huisbraak-toerusting en vermoedelik gesteelde goedere en nalatige bestuur.
Twee plasma televisiestelle, twee elektroniese tablette en 'n plastiese speelgoed pistool is ook in hulle besit gevind.